ก.ล.ต.เตือนระวังถูกชักชวนลงทุนสินทรัพย์ดิจิทัล เสี่ยงตกเป็นเหยื่อแชร์ลูกโซ่
ก.ล.ต.เตือนระวังถูกชักชวนลงทุนสินทรัพย์ดิจิทัล เสี่ยงตกเป็นเหยื่อแชร์ลูกโซ่
18 ก.พ. 2562

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตามที่ปรากฏข่าวว่า มีประชาชนถูกหลอกให้ลงทุนในสินทรัพย์ดิจิทัลผ่านเว็บไซต์และโซเชียลมีเดีย โดยอ้างว่าเป็นบริษัทรับขุดเหรียญดิจิทัล ซึ่งเป็นสาขาจากต่างประเทศ และมีที่ตั้งอยู่ในไทย
โดย ก.ล.ต.ขอเตือนให้ประชาชนใช้ความระมัดระวังอย่าหลงเชื่อโดยไม่ตรวจสอบความน่าเชื่อถือก่อน โดยการลงทุนในสินทรัพย์ดิจิทัลมีความเสี่ยงสูง และอาจตกเป็นเหยื่อการหลอกลวงหรือแชร์ลูกโซ่ โดยผู้ชักชวนมักอ้างผลตอบแทนสูง เพื่อเร่งรัดการตัดสินใจ ซึ่งประชาชนควรระมัดระวังและหลีกเลี่ยงการลงทุนดังกล่าว
ทั้งนี้ ก.ล.ต. ได้เผยแพร่ข้อมูลเกี่ยวกับสินทรัพย์ดิจิทัล เพื่อให้ความรู้และเตือนภัยที่เกี่ยวข้องที่ไมโครไซต์ https://เสี่ยงสูง.com/ และผู้ที่มีเบาะแสเกี่ยวกับการดำเนินการที่น่าสงสัย โปรดแจ้ง Help Center ของ ก.ล.ต. ที่โทร.1207 โดยกรณีที่ตรวจพบว่ามีการกระทำผิดกฎหมาย ก.ล.ต. จะดำเนินการหรือประสานกับหน่วยงานที่เกี่ยวข้องเพื่อดำเนินการตามกฎหมายอย่างเคร่งครัดต่อไป